জোকোভিচের আটকের ঘটনায় অস্ট্রেলিয়ায় আশ্রয়প্রার্থীদের বিষয় আলোচনায় 
কোনো না কোনো ভাবে কাল সোমবার জোকোভিচ মুক্তি পাবেন। যদি তার ভিসা বাতিলের আইনি চ্যালেঞ্জ সফল হয়, তাহলে সামনের মাসে তিনি অস্ট্রেলিয়ান ওপেনে তার শিরোপা রক্ষার লড়াইয়ে খেলতে পারবেন
মেলবোর্নের পার্ক হোটেলের অনিচ্ছাকৃত বাসিন্দাদের মাঝে, রবিবার নোভাক জোকোভিচ তার চতুর্থ দিনটি পার করেন। টেনিসের এই সুপারস্টার আগামীকাল সোমবারের বিচারিক প্রক্রিয়ার জন্য অপেক্ষা করছেন। এই বিচারে নির্ধারিত হবে তিনি তার অস্ট্রেলিয়ান ওপেন শিরোপা রক্ষা করতে খেলতে পারবেন, নাকি তাকে নিজ দেশে ফেরত পাঠানো হবে। মেলবোর্নে জোকোভিচের অস্থায়ী থাকার ব্যবস্থা সারা বিশ্বের মনোযোগ আকর্ষণ করেছে। অভিবাসন প্রত্যাশীদের হেফাজতে রাখার ওই হোটেলে, জোকোভিচের সহবাসিন্দাদের মধ্যে রয়েছেন শরণার্থী ও আশ্রয়প্রার্থীরা, যাদের সবাই নিজেদের আইনি প্রক্রিয়া চ্যালেঞ্জ করেছেন। তাদের সকলের বিচারিক প্রক্রিয়াই জোকোভিচের চেয়ে অনেক বেশি সময় ধরে চলমান রয়েছে। এতটাই দীর্ঘ সময় যে অনেক ক্ষেত্রেই তারা নিজেদের অবহেলিত মনে করেন। শহরের কেন্দ্রস্থলের এক প্রান্তে সামান্য জংলা এক এলাকায় আকর্ষণহীন এক ভবনে ওই হোটেলটির অবস্থান। শুধুমাত্র জোকোভিচের উপস্থিতির কারণেই ওই ভবনের অন্য বাসিন্দারা এবং অস্ট্রেলিয়ার অভিবাসন ব্যবস্থার সঙ্গে তাদের সংগ্রামের বিষয়টি সারা বিশ্বের নজরে এসেছে। শরণার্থী কর্মীরা দ্রুতই সুযোগটির সদ্ব্যবহার করেছেন। বিশ্বের সবচেয়ে আলোচিত খেলোয়াড়দের একজন যখন ওই হোটেল এবং তার অপ্রতুল সুবিধাগুলো, বিশ্বের সবচেয়ে দুর্বল ও অধিকারচ্যুত মানুষদের সঙ্গে মিলে ব্যবহার করছেন, তখন বিষয়টি গণমাধ্যমের দৃষ্টি আকর্ষণ করেছে। শরণার্থীদের পক্ষ সমর্থনকারীরা প্রায়শই হোটেলটির সামনে প্রতিবাদ সমাবেশ করেন। এতে বেশিরভাগ সময়ই খুব সামান্য সংখ্যকই যোগ দেন এবং তারা পথচারীদের দৃষ্টি আকর্ষণ করতে পারেন না। হঠাৎ সেখানে জোকোভিচের আগমন প্রতিবাদকারীদের মধ্যে নতুন শক্তি সঞ্চার করেছে। তারা আশ্রয়প্রার্থী ও অস্ট্রেলিয়ায় তাদের প্রতি আচরণের বিষয়ে সারা বিশ্বের মনোযোগ আকর্ষণ করতে চাইছেন। কোনো না কোনো ভাবে কাল সোমবার জোকোভিচ মুক্তি পাবেন। যদি তার ভিসা বাতিলের আইনি চ্যালেঞ্জ সফল হয়, তাহলে সামনের মাসে তিনি অস্ট্রেলিয়ান ওপেনে তার শিরোপা রক্ষার লড়াইয়ে খেলতে পারবেন। চ্যালেঞ্জটি অসফল হলে তাকে বাড়ি ফিরে যেতে হবে। কিন্তু পার্ক হোটেলে বসবাসকারী অন্যদের জন্য তেমন কোনো সুযোগ থাকবে না। তাদের অপেক্ষা চলতেই থাকবে।